

**Haustönn 2024**

**Skilafrestur er til kl. 23:59 að kvöldi 6. nóvember. Verkefninu skal skila í Canvas**

* Aðeins einn úr hverjum hópi skal skila verkefninu. Þess vegna er mjög mikilvægt að þið setjið nöfn allra í hópnum í fremsta flipa í Excel-skjalinu.

Nemendur skulu vinna saman í hópum, að hámarki fjórir einstaklingar í hverjum hópi. Verkefnið gildir 15,0% af heildarlokaeinkunn námskeiðs, bæði til hækkunar og lækkunar. Ekki verður tekið við verkefnum sem berast eftir lok skilafrests. Lausn á skilaverkefninu verður birt daginn eftir að skilafresti lýkur.

**Leiðbeiningar**

* Meðfylgjandi í þessu verkefni er Excel-skjal sem nefnist „Vinnublað og verkefni“. Þið skilið Excel-skjalinu. Excel-skjalið er byggt upp með eftirfarandi hætti:
* Í fremsta flipa setjið þið inn nöfn þeirra sem eru í hópnum.
* Í flipanum ***„Vinnublað 2024“*** er að finna óleiðréttan prófjöfnuð og vinnublað fyrir Félagið hf. í árslok 2024. Þið þurfið að taka tillit til þeirra athugasemda sem fram koma hér að neðan, þ.e. gera viðeigandi leiðréttingar- og lokafærslur.
* Í flipanum „***Útreikningar“*** skuluð þið sýna útreikninga sem þið gerið vegna þeirra athugasemda sem fram koma hér að neðan og liggja til grundvallar þeim færslum sem þið gerið.

**Verkefnið**

1. Fyllið út ***„Vinnublað 2024“*** með fullnægjandi hætti, þ.e. gerið viðeigandi færslur og færið viðkomandi lið í rekstrar- eða efnahagsreikninginn á vinnublaðinu eftir því sem við á.
2. Stillið upp fullbúnum yfirlitum fyrir árið 2024: (a) rekstrarreikningi, (b) efnahagsreikningi, (c) sjóðstreymi og (d) yfirliti um breytingar á eigin fé í flipanum ***„Fjárhagsyfirlit“*** í Excel-skjalinu. Notið formin sem gefin eru en bætið við línum og dálkum ef það er nauðsynlegt.

*Fjárhæðir í verkefninu eru í kr. nema annað sé tekið fram*

**Árið 2023**

Þann 31. desember 2023 stofnuðu gamlir skólafélagar Félagið hf. Það eina sem gerðist á því ári var að (1) greitt var inn hlutafé að fjárhæð 120.000.000, (2) tekið var langtímalán að fjárhæð 60.000.000, (3) keypt fasteign að fjárhæð 100.000.000 og (4) framleiðsluvél að fjárhæð 25.000.000. Bæði fasteignin og framleiðsluvélin voru keypt gegn staðgreiðslu.

**Árið 2024**

**Athugasemdir vegna ársins 2024 sem þarf að taka tillit til við úrlausn verkefnisins, þ.e. það á eftir að gera viðeigandi færslur vegna þessa liða**

**Húsnæði, framleiðsluvél og nýir rekstrarfjármunir á árinu 2024**

Fasteignin og framleiðsluvélin voru tekin í notkun í upphafi árs 2024. Þess vegna voru þessir rekstrarfjármunir ekki afskrifaðir á árinu 2023 (rétt, ekki skekkja). Fasteignin skal afskrifuð með jöfnum línulegum hætti á 20 árum að teknu tilliti til hrakvirðis sem er áætlað 40.000.000. Framleiðsluvélin er hins vegar afskrifuð miðað við framleiddar einingar. Stjórnendur telja að vélin muni framleiða 2,5 milljónir eininga áður en hún verður seld. Þeir áætla að söluverðið muni þá vera 2.000.000. Á árinu 2024 voru framleiddar 400 þús. einingar.

Félagið þarf að nota vörubíla í starfsemi sinni. Fyrstu fjóra mánuði ársins leigði það vörubíl og borgaði samtals 500.000 í leigu. Þá skilaði það vörubílnum og keypti tvo minni gegn staðgreiðslu þann 1. apríl. Hvor vörubíll kostaði 6.000.000 kr. Stjórnendur ákváðu að afskrifa þá með jöfnum línulegum hætti. Nýtingartími var áætlaður fimm ár og hrakvirði hvors vörubíls um sig 1.000.000. Þegar líða tók á árið áttuðu stjórnendur sig á því að einn vörubíll var nóg fyrir félagið og seldu því annan vörubílinn á 5.750.000 þann 31. október. Bókari félagsins var ekki viss um hvernig ætti að færa þetta og færði söluna: d/Handbært fé 5.750.000 og k/Vörubílar 5.750.000.

**Sala ársins**

Eins og sjá má í óleiðrétta prófjöfnuðinum nam sala ársins 500.000.000. Það á hins vegar eftir að taka tillit til þess að stjórnendur Félagsins hf. samþykktu rétt fyrir árslok að gefa sínum besta viðskiptavini, félaginu B2B hf., 10% afslátt af vörukaupum sem fram fóru 15. desember. B hf. keypti þá gegn 30 daga gjaldfresti vörur að fjárhæð 15.000.000.

Við skoðun ykkar á bókhaldi félagsins í árslok kemur í ljós að fyrir mistök færði bókari félagsins sölu til Y2Y hf. þann 22. desember sem 200.000 í stað 2.000.000. Salan var gegn 30 daga greiðslufresti.

**Viðskiptakröfur í árslok**

Rétt fyrir árslok kom í ljós að viðskiptavinurinn Z hf. var orðinn gjaldþrota. Z hf. skuldaði Félaginu hf. 1.000.000. Stjórnendur Félagsins hf. telja að þessi viðskiptakrafa sé endanlega töpuð og telja rétt að færa hana endanlega úr bókhaldinu. Þeir telja hvað aðrar kröfur varðar að hæfilegt sé að varúðarniðurfærsla í árslok nemi 4,0% af nafnvirði krafna.

**Birgðir í árslok**

Við birgðatalningu í árslok kom í ljós að ein tegund af aðföngum (harðplasti) sem Félagið hf. notar í framleiðslu sinni hafði skemmst og eru þessar birgðir ónýtar. Bókfært verð þeirra var 250.000.

**Langtímalán**

Langtímalánið sem tekið var í lok árs 2023 er til 12 ára. Greiðslur eru inntar af hendi 1. júlí og 1. janúar ár hvert, frá og með 1. júlí 2024 (það var engin greiðsla af láninu 1. janúar 2024). Á hverjum gjalddaga er 1/24 hluti af upprunalegum höfuðstól greiddur til baka ásamt áföllnum vöxtum hverju sinni. Lánið ber 10,0% vexti. Bókarinn færði afborgun vaxta og höfuðstóls þann 1. júlí 2024 með réttum hætti en það á eftir að gera nauðsynlega árslokafærslu.

**Nýr hluthafi**

Um mitt ár 2024 kom nýr hluthafi inn í félagið. Hann fékk hlutafé að fjárhæð 20.000.000. Hann greiddi það með landi sem hann átti. Landið ætlar Félagið hf. að nota undir birgðaskemmu sem það stefnir á að byggja á næsta ári. Það gleymdist að segja bókara félagsins frá þessum viðskiptum og hann færði því enga færslu vegna þessa.

**Annað**

Þann 1. desember var komið að því að endurnýja tryggingar félagsins. Tryggingarnar voru að fjárhæð 1.200.000. Bókari félagsins færði alla fjárhæðina til gjalda meðal annars rekstrarkostnaðar. Tryggingarnar gilda frá 1. des. 2024 til 31. nóv. 2025.

Við skoðun á bankayfirliti félagsins sést að félagið hefur fengið vaxtatekjur að fjárhæð 500.000 sem á eftir að færa í bókhald.

Það á eftir að færa laun vegna desember. Laun starfsmanna í desember námu 10.000.000 og launatengd gjöld 1.900.000. Desemberlaunin munu verða greidd 2. janúar 2025.

Bókarinn biður þig um að muna alveg sérstaklega eftir framlagi í lögbundinn varasjóð og bendir þér á leiðbendingar inn á innra svæðinu.

Tekjuskattur reiknast sem 20% af hagnaði fyrir skatta.